Serviciul de Informaţii şi Securitate (SIS) de la Chişinău a descoperit cantităţi importante de muniţii în mai multe localităţi din Republica Moldova, cu doar câteva zile înainte de ceremoniile programate de Ziua Independenţei republicii la 27 august, scrie Agerpres.

Cel mai important arsenal a fost descoperit în raionul Ocniţa: 31.000 de cartuşe, 7 grenade de model F1, 9 grenade de model RGD, 15 blocuri de TNT, 6 încărcătoare pentru pistol mitralieră, 5 încărcătoare pentru puşcă semiautomată cu lunetă (SVD), 12 cutii cu benzi pentru cartuşe şi 5 benzi cu cartuşe pentru mitralieră PK.

Totodată, 5 blocuri de TNT (trinitrotoluen) au fost ridicate în raionul Criuleni.

O altă captură a fost realizată în raza raionului Vulcăneşti (Găgăuzia), unde au fost descoperite 2 mine antipersonal, o grenadă de model F1, o grenadă de model RGD 5, o grenadă RG 42, un bloc TNT cu fitil detonator, 4 capse detonatoare, un cartuş antitanc, un încărcător pentru pistol mitralieră AK, peste 200 de cartuşe de calibru diferit.

În prezent, autorităţile competente de la Chişinău investighează cele trei cazuri, inclusiv pentru a stabili dacă între acestea există conexiuni.